Am-ammom Kadi Dagiti Saksi ni Jehova?
Makitkitanakami a mangaskasaba iti publiko a lugar. Mabalin nga addan dagiti nabasam a damdamag wenno nangngegmo iti sabsabali maipapan kadakami. Ngem talaga kadi nga am-ammom dagiti Saksi ni Jehova?
SUBOKEM TI PANNAKAAMMOM
Tsekam no husto wenno saan a husto ti kada sentensia.
HUSTO SAAN A HUSTO
Kristiano dagiti Saksi ni Jehova.
Creationist dagiti Saksi ni Jehova.
Saan nga agpadpadoktor dagiti Saksi ni Jehova.
Akseptaren dagiti Saksi ni Jehova ti intero a Biblia.
Ti laeng Biblia nga impatarus dagiti Saksi ni Jehova ti us- usarenda.
Binaliwan dagiti Saksi ni Jehova ti Bibliada tapno bumagay iti patpatienda.
Awan bibiang dagiti Saksi ni Jehova iti komunidad.
Nababa ti panagkita dagiti Saksi ni Jehova kadagiti miembro ti sabali a relihion.
Ammuem dagiti sungbat kadagiti sumaruno a panid.
1 HUSTO. Porsegidokami a mangsurot a naimbag kadagiti pannursuro ni Jesu-Kristo ken mangtulad kadagiti kababalinna. (1 Pedro 2:21) Ngem adu ti nakaidumaanmi iti dadduma a relihion a maaw-awagan a Kristiano. Kas pagarigan, naammuanmi nga isursuro ti Biblia a ni Jesus ket Anak ti Dios ken saan a paset ti Trinidad. (Marcos 12:29) Patienmi a matay ti kararua ken awan a pulos ti ibaga ti Biblia nga agnanayon a parparigaten ti Dios dagiti dakes a tattao idiay impierno. Patienmi met a dagiti mangidadaulo iti aktibidad ti relihion ket saan a maiparbeng a maaddaan kadagiti awag a mangipangato kadakuada iti dadduma.—Eclesiastes 9:5; Ezequiel 18:4; Mateo 23:8-10.
2 SAAN A HUSTO. Mamatikami nga inaramid ti Dios ti amin a bambanag. Ngem saanmi nga akseptaren ti patpatien ti adu a mamati iti creationism. Apay? Maikontra ngamin iti Biblia ti dadduma nga ideya dagiti creationist. Kas pagarigan, ibaga ti dadduma a ti 6 nga aldaw a panamarsua ket literal nga addaan iti sag-24 nga oras. Ngem ti sao nga “aldaw” iti Biblia ket mabalin a tumukoy iti napapaut a tiempo ngem iti 24 nga oras. (Genesis 2:4; Salmo 90:4) Adda pay ketdi dagiti creationist a mangisursuro a sumagmamano a ribu pay laeng ti edad ti daga. Ngem ipakita ti Biblia a nabayagen a naparsua ti daga ken ti uniberso sakbay pay ti innem nga aldaw a panamarsua. 1
—Genesis 1:1.
3 SAAN A HUSTO. Agpadpadoktorkami met. Doktor pay ketdi ti dadduma kadakami, kas ken Lucas a maysa a Kristiano idi umuna a siglo. (Colosas 4:14) Ngem saanmi nga awaten ti aniaman a panangagas a maikontra kadagiti prinsipio ti Biblia. Kas pagarigan, saankami nga agpapayalison wenno agpaspasaksak iti dara gapu ta iparit ti Biblia ti panangipauneg iti dara.—Aramid 15:20, 28, 29.
Ngem kayatmi ti kasayaatan a pannakaagas para kadakami ken iti pamiliami. Kinapudnona, dagiti panangagas a nairanta idi para kadagiti pasiente a Saksi a makatulong tapno bassit laeng ti rummuar ken masayang a dara bayat ti panagopera ket pakabembenepisiaranen ti amin. Iti adu a nasion, mabalinen a maliklikan ti asinoman a pasiente dagiti posible a dakes a resulta ti panagpasaksak iti dara, kas iti sakit a mayakar babaen iti dara, abnormal a panagandar ti immune-system, ken panagkamali ti tao.
4 HUSTO. Mamatikami a ti intero a Biblia ket “impaltiing [wenno impaisurat] ti Dios ken makagunggona.” (2 Timoteo 3:16) Agpada a karaman iti dayta ti aw-awagan ti kaaduan a Daan a Tulag ken ti Baro a Tulag. Kaaduanna nga awaganmi dagita iti Hebreo a Kasuratan ken Kristiano a Griego a Kasuratan. Iti kasta, maliklikan ti impresion nga adda dagiti paset ti Biblia a kadaananen wenno saanen nga importante.
5 SAAN A HUSTO. Adu a patarus ti us-usarenmi iti panagadalmi iti Biblia. Ngem kadagiti lengguahe a nakaipatarusanen ti Baro a Lubong a Patarus ti Nasantuan a Kasuratan, talaga a maapresiarmi dayta gapu iti panangusarna iti nagan ti Dios, iti kinaumisona, ken iti kinalawagna. Panunotem ti pannakausar ti nagan ti Dios a Jehova. Iti maysa a patarus ti Biblia, makita iti introduksionna ti listaan ti nagan ti 79 a tattao a nakatulong iti pannakaileppasna. Ngem iti dayta met la a patarus, dimo pulos mabasa ti nagan ti mismo nga Autor ti Biblia, ni Jehova a Dios! Naiduma ti Baro a Lubong a Patarus ta insublina ti nagan ti Dios iti rinibu nga orihinal a nagparanganna. 2
6 SAAN A HUSTO. Idi nakitami nga adda dagiti patpatienmi a saan a siento porsiento a maitunos iti Biblia, binalbaliwanmi ti pannakaawatmi. Sakbay pay a marugian ti pannakaaramid ti Baro a Lubong a Patarus ti Nasantuan a Kasuratan idi 1950, nabayagen nga inus-usarmi dagiti patarus nga adda idi ken imbataymi kadagita dagiti patpatienmi.
7 SAAN A HUSTO. Adu ti matultulongan ti trabahomi a panangasaba ken panangisuro iti Biblia. Adun ti natulonganmi a mangisardeng kadagiti bisioda, kas iti panagbarbartek ken panagdroga. Iti intero a lubong, rinibun ti natulongan gapu iti programami a panangisuro nga agbasa ken agsurat. No adda met dagiti dumalapus a kalamidad, mangmangtedkami kadagiti material a tulong agpada kadagiti Saksi ken saan a Saksi. Liwliwaenmi met dagiti biktima ken tultulonganmi ida tapno mariknada nga ay-ayaten ida ti Dios. 3
8 SAAN A HUSTO. Sursurotenmi ti balakad ti Biblia a ‘raemen ti amin a tattao’—aniaman ti relihionda. (1 Pedro 2:17, Ti Baro a Naimbag a Damag Biblia) Kas pagarigan, uray no ginasut a ribu ti bilangmi iti dadduma a nasion, saanmi a pilpiliten dagiti politiko wenno dagiti agpampanday iti linteg tapno paritan wenno limitaranda ti aktibidad ti dadduma a relihion. Saanmi met nga ikamkampania nga adda maipatungpal a linteg a mangobligar kadagiti tattao a mangsurot kadagiti moral a prinsipio ken patpatienmi. Imbes ketdi, resrespetuenmi ti sabsabali a kas met iti kayatmi a panangrespetoda kadakami.—Mateo 7:12.
Naglaon daytoy nga artikulo kadagiti impormasion a naala iti opisial a website-mi a jw.org/ilo. Tapno ad-adu pay ti maammuam, mapanka iti MAIPAPAN KADAKAMI > MASANSAN A MAISALUDSOD.
^ 1. Gapu iti dayta, saan a kas iti dadduma a creationist, saankami a kontra kadagiti mapagtalkan a panagadal iti siensia a mangipakita a mabalin a binilion a tawenen ti kabayag ti daga.
^ 2. Ti nakaidumaan pay ti Baro a Lubong a Patarus ket libre a maiwarwaras dayta. Isu a minilionen ti makabasa iti Biblia iti nakayanakanda a pagsasao. Mabasan ti Baro a Lubong a Patarus iti agarup 130 a lengguahe. Mabasam pay dayta online iti www.jw.org/ilo.
^ 3. Maysa kadagiti pangus-usaranmi kadagiti donasion ket ti pangtulong kadagiti biktima ti kalamidad. (Aramid 11:27-30) Gapu ta boluntario dagiti agtrabaho, dagiti pondo ket mausar amin a pangsaranay, saan ket a pangsueldo kadagiti mangidadaulo iti dayta a trabaho.
Ammuem ti Ad-adu Pay
Ania ti Maar-aramid iti Kingdom Hall?
Kitaem a mismo ti maar-aramid iti uneg ti Kingdom Hall.
Kasano ti Panagadal iti Biblia?
Iti intero a lubong, pagaammo dagiti Saksi ni Jehova a mangituktukon iti libre a panagadal iti Biblia. Buyaem no kasano a maar-aramid dayta.
Apay a Naawagankami iti Saksi ni Jehova?
Ammuem ti tallo a makagapu.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn lus_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn